เกาหลีเหนือพยายามปฏิบัติตามข้อตกลงที่ทำไว้กับสหรัฐเพื่อลดผลกระทบจากการประกาศแผนยิงจรวด
เกาหลีเหนือพยายามลดผลกระทบจากการประกาศแผนยิงจรวดด้วยการเชิญผู้ตรวจสอบของสหประชาชาติกลับเข้าไปเกาหลีเหนือตามข้อตกลงที่ทำไว้กับสหรัฐ
เกาหลีเหนือเชื้อเชิญให้คณะผู้ตรวจสอบของสหประชาชาติเดินทางกลับเข้าไปในเกาหลีเหนือเพื่อตรวจสอบโครงการนิวเคลียร์ว่าเป็นไปตามข้อตกลงที่ทำไว้กับสหรัฐหรือไม่ คุณ Ri Yong Ho หัวหน้าคณะเจรจาด้านนิวเคลียร์ของเกาหลีเหนือ กล่าวว่ารัฐบาลกรุงเปียงยางได้ส่งหนังสือเชิญไปยังสำนักงานพลังงานปรมาณูระหว่างประเทศหรือ IAEA ให้ส่งผู้ตรวจสอบกลับเข้ามาในเกาหลีเหนืออีกครั้งตามส่วนหนึ่งของข้อตกลงที่ทำไว้กับรัฐบาลกรุงวอชิงตัน หลังจากเกาหลีเหนือเคยขับไล่ผู้ตรวจสอบของ IAEA ออกจากประเทศเมื่อ 3 ปีที่แล้ว ทางด้านรัฐบาลจีนซึ่งได้ส่งผู้แทนร่วมหารือกับผู้แทนของเกาหลีเหนือเป็นรอบที่สองมีแถลงการณ์ว่า ได้มีการแลกเปลี่ยนความเห็นอย่างจริงใจและลงลึกในรายละเอียดว่าจะรักษาเสถียรภาพและความสงบบนคาบสมุทรเกาหลีเหนือได้อย่างไร โดยก่อนหน้านี้จีนสร้างความประหลาดใจด้วยการออกมาคัดค้านโครงการปล่อยจรวดสู่อวกาศของเกาหลีเหนือซึ่งถือเป็นพันธมิตรเกาแก่ยาวนานของจีน ส่วนทางโฆษกกระทรวงการต่างประเทศเกาหลีใต้ Cho Byung-Jae แถลงว่าโครงการปล่อยจรวดของเกาหลีเหนือซึ่งกำหนดไว้ในเดือนเมษายนนั้นคือความพยายามล่าสุดของเกาหลีเหนือเพื่อทดสอบจรวดขีปนาวุธระยะไกลซึ่งออกแบบไว้เพื่อบรรทุกหัวรบนิวเคลียร์ โฆษกกระทรวงการต่างประเทศเกาหลีใต้กล่าวว่าไม่มีความแตกต่างกันไม่ว่าเกาหลีเหนือจะเรียกว่าการปล่อยจรวดหรือการทดสอบยิงขีปนาวุธ เพราะแท้จริงแล้วเกาหลีเหนือกำลังละเมิดข้อบังคับระหว่างประเทศว่าด้วยการทดสอบเทคโนโลยีดังกล่าวซึ่งเป็นเทคโนโลยีแบบเดียวกัน แต่ทางเกาหลีเหนือออกมาตอบโต้คำวิจารณ์ของเกาหลีใต้ว่าเป็นเล่ห์เหลี่ยมของพวกโง่เขลาเบาปัญญา ทางด้านนักวิเคราะห์ Denny Roy แห่งสถาบัน East-West ในฮาวาย ชี้ว่าการยั่วโมโหนั้นเป็นพฤติกรรมปกติของรัฐบาลกรุงเปียงยางมาตั้งแต่สมัยผู้นำคิม จอง อิล และในยุคผู้นำคิม จอง อึนนี้ก็ยังไม่มีอะไรเปลี่ยนแปลง คุณ Roy ระบุด้วยว่าคำประกาศของเกาหลีเหนือเรื่องการปล่อยจรวด Unha-3 สู่อวกาศ ทำให้ผู้สังเกตการณ์ต่างลงความเห็นว่านโยบายต่างประเทศของอดีตผู้นำคิม จอง อิล ยังคงมีอิทธิพลต่อรัฐบาลเกาหลีเหนือภายใต้การปกครองของบุตรชายคือผู้นำคิม จอง อึนอยู่ต่อไป